作者:劉弇
標題:內家嬌
內容:綽約群芳裡，陽和意，偏向一枝濃。南國驟驚，動人奇豔，未饒西洛，百本千叢。斬新弄，曉來無比格，半坼斷腸紅。三月洞天，又還疑是，賦情楚客，窺見牆東。朱闌干、遍倚生愁，怕無計、奈雨禁風。別有瑞煙幕幕，時與遮籠。便縱使當日，文忠品第，趙昌模寫，難更形容。應念故園桃李，羞怨春工。